作者：方千里
词牌/韵律：西平乐

paragraphs: 倦踏征尘，厌驱匹马，凝望故国犹赊。
孤馆今宵，乱山何许，平林漠漠烟遮。
怅过眼光阴似瞬，回首欢娱异昔，流年迅景，霜风败苇惊沙。
无奈轻离易别，千里意，制泪独长嗟。
绮窗人远，青门信杳，叙影何时，重见云斜。
空怨忆、吹箫韵曲，旋锦回文，想像宫商蠹损，机杼生尘，谁为新装晕素华。
那信自怜，悠扬梦蝶，浮没书鳞，纵有心情，尽为相思，争如傍早归家。